Document ID: 32012R0675

KOMISIJAS REGULA (ES) Nr. 675/2012
(2012. gada 23. jūlijs),
ar ko groza Eiropas Parlamenta un Padomes Regulas (EK) Nr. 1333/2008 II pielikumu attiecībā uz talka (E 553b) un karnaubvaska (E 903) izmantošanu uz nelobītām, krāsotām un vārītām olām un šellakas (E 904) izmantošanu uz nelobītām, vārītām olām
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2008. gada 16. decembra Regulu (EK) Nr. 1333/2008 par pārtikas piedevām (1) un jo īpaši tās 10. panta 3. punktu un 30. panta 5. punktu,
tā kā:
(1)
Regulas (EK) Nr. 1333/2008 II pielikumā iekļauts Savienības atļauto pārtikas piedevu saraksts un to lietošanas nosacījumi.
(2)
Minēto sarakstu var grozīt saskaņā ar procedūru, kas noteikta Eiropas Parlamenta un Padomes 2008. gada 16. decembra Regulā (EK) Nr. 1331/2008, ar ko nosaka vienotu atļauju piešķiršanas procedūru attiecībā uz pārtikas piedevām, fermentiem un aromatizētājiem (2).
(3)
Saskaņā ar Regulas (EK) Nr. 1331/2008 3. panta 1. punktu Savienības atļauto pārtikas piedevu sarakstu var atjaunināt vai nu pēc Komisijas iniciatīvas, vai saņemot pieteikumu.
(4)
Tika iesniegts pieteikums atļaujai izmantot talku (E 553b) un karnaubvasku (E 903) uz nelobītu, krāsotu un vārītu olu virsmas un šellaku (E 904) uz nelobītu, vārītu olu virsmas, un tas tika darīts pieejams dalībvalstīm.
(5)
Pārtikas piedevu talku (E 553b), karnaubvasku (E 903) un šellaku (E 904) uz nelobītu, krāsotu un vārītu olu virsmas var izmantot dekorēšanai, lai iegūtu vairāk vai mazāk izteiktu spīduma efektu. Turklāt šellakas (E 904) izmantošana uz nelobītu, vārītu olu virsmas var uzlabot olu saglabāšanos.
(6)
Šo pārtikas piedevu nešķīdības un lielās molekulmasas dēļ nav sagaidāms, ka tās varētu iekļūt olu iekšējā, ēdamajā daļā. Šo pārtikas piedevu izmantošana nevarētu negatīvi ietekmēt cilvēku veselību, jo to saturā esošie vaski paliek uz olas čaumalas. Tāpēc ir lietderīgi atļaut izmantot talku (E 553b) un karnaubvasku (E 903) uz nelobītām, krāsotām un vārītām olām un šellaku (E 904) uz visām nelobītām, vārītām olām neatkarīgi no tā, vai tās ir krāsotas, vai nav.
(7)
Saskaņā ar Regulas (EK) Nr. 1331/2008 3. panta 2. punktu Komisijai ir jālūdz Eiropas Pārtikas nekaitīguma iestādes atzinums, lai atjauninātu Savienības atļauto pārtikas piedevu sarakstu, kas iekļauts Regulas (EK) Nr. 1333/2008 II pielikumā, izņemot gadījumus, kad attiecīgie atjauninājumi nevar nelabvēlīgi ietekmēt cilvēku veselību. Atļauja izmantot talku (E 553b), karnaubvasku (E 903) un šellaku (E 904) uz nelobītām, vārītām olām ir tāds minētā saraksta atjauninājums, kas nevarētu nelabvēlīgi ietekmēt cilvēku veselību, tāpēc nav nepieciešams lūgt Eiropas Pārtikas nekaitīguma iestādes atzinumu.
(8)
Saskaņā ar pārejas noteikumiem Komisijas 2011. gada 11. novembra Regulā (ES) Nr. 1129/2011, ar ko groza Eiropas Parlamenta un Padomes Regulas (EK) Nr. 1333/2008 II pielikumu, izveidojot Eiropas Savienības atļauto pārtikas piedevu sarakstu (3), II pielikumu, ar ko izveido Savienības atļauto pārtikas piedevu sarakstu un šo pārtikas piedevu lietošanas nosacījumus, piemēro no 2013. gada 1. jūnija. Lai atļautu izmantot talku (E 553b) un karnaubvasku (E 903) uz nelobītām, krāsotām un vārītām olām un šellaku (E 904) uz nelobītām, vārītām olām pirms minētās dienas, ir nepieciešams noteikt agrāku piemērošanas datumu attiecībā uz šīm pārtikas piedevām.
(9)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu, un Eiropas Parlaments un Padome pret tiem nav iebilduši,
IR PIEŅĒMUSI ŠO REGULU.
1. pants
Regulas (EK) Nr. 1333/2008 II pielikumu groza saskaņā ar šīs regulas pielikumu.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2012. gada 23. jūlijā

Labels: 0
3
17